Ellada-Russia - Ρωσία: Παράνομη «έξοδος» 49 δισ. δολ. από τη χώρα, το 2012
Ρωσία: Παράνομη «έξοδος» 49 δισ. δολ. από τη χώρα, το 2012
Κάτοικοι της Ρωσίας μετέφεραν παράνομα 49 δισεκατομμύρια δολάρια εκτός της χώρας την περασμένη χρονιά, ένα ποσό το οποίο αντιστοιχεί στο 2,5% του ρωσικού ακαθάριστου εθνικού προϊόντος, δήλωσε ο πρόεδρος της ρωσικής κεντρικής τράπεζας σε μια συνέντευξή του στην εφημερίδα Vedomosti που κυκλοφορεί σήμερα.
«Αυτό μπορεί να αντιστοιχεί στην πληρωμή ναρκωτικών ή άλλων προϊόντων που είναι απαγορευμένα στη Ρωσία (. . .) στην πληρωμή δωροδοκιών προς δημόσιους λειτουργούς (σ.σ. σε λογαριασμούς στο εξωτερικό) ή ανώτατα στελέχη επιχειρήσεων (. . .). Μπορεί ακόμα να αντιστοιχεί σε μηχανισμούς φοροδιαφυγής», εκτίμησε ο Σεργκέι Ιγκνάτιεφ.
Από αυτό το ποσό τα 35 δισεκ. δολάρια κατατάσσονται στην κατηγορία της φυγής κεφαλαίων, διευκρίνισε ο επικεφαλής του κεντρικού πιστωτικού ιδρύματος της Ρωσίας.
Συνολικά η φυγή (νόμιμη και παράνομη) ιδιωτικών κεφαλαίων από τη χώρα εκτιμάται από το θεσμό αυτόν ότι ανήλθε σε 56,8 δισεκ. δολάρια το 2012, έναντι 80,5 δισεκ. δολαρίων το 2011.
Ο Ιγκνάτιεφ πρόσθεσε ότι λόγω του φαινομένου αυτού, περίπου 450 δισεκατομμύρια ρούβλια, ή περίπου 11,1 δισεκ. ευρώ, χάνονται από τον προϋπολογισμό καθώς τα κεφάλαια που βγαίνουν στο εξωτερικό δεν φορολογούνται.
Ο δείκτης αυτός συνάδει με τις εκτιμήσεις οικονομικών κύκλων, σύμφωνα με τους οποίους καταγράφονται ενδείξεις επιδείνωσης του κλίματος στη χώρα.
Λέξεις Κλειδιά: Ρωσίας,πρόεδρος της ρωσικής κεντρικής τράπεζας,Σεργκέι Ιγκνάτιεφ,Vedomosti